ET Euroopa Liidu Teataja L 121/1

KOMISJONI MÄÄRUS (EL) 2018/685,

3. mai 2018,

millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses teatavates toodetes või nende pinnal esinevate abamektiini, õlle, fluopüraami, fluksapüroksaadi, maleiinhappe hüdrasiidi, sinepiseemnepulbri ja teflutriini jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1 ja artikli 14 lõike 1 punkti a,

ning arvestades järgmist:

(1) Abamektiini ja maleiinhappe hüdrasiidi jääkide piirnormid on kehtestatud määruse (EÜ) nr 396/2005 II lisas. Fluopüraami, fluksapüroksaadi ja teflutriini jääkide piirnormid on sätestatud kõnealuse määruse III lisa A osas. Õlle ja sinepiseemnepulbri jääkide piirnorme ei ole eraldi sätestatud ning neid aineid ei ole kantud kõnealuse määruse IV lisasse, seega kohaldatakse kõnealuse määruse artikli 18 lõike 1 punktis b sätestatud vaikeväärtust 0,01 mg/kg.

(2) Seoses menetlusega toimeainet abamektiini sisaldava taimekaitsevahendi kasutamise lubamiseks banaanide puhul on esitatud määruse (EÜ) nr 396/2005 artikli 6 lõike 1 kohane taotlus muuta kehtivat jääkide piirnormi.

(3) Fluopüraami kohta on selline taotlus esitatud portulaki puhul. Fluksapüroksaadi kohta on selline taotlus esitatud troopilise juur- ja mugulköögivilja, muu juur- ja mugulköögivilja (v.a suhkrupeet), rohelise sibula, õisikkapsaste, rooskapsa, peakapsa, aedsalati ja muude salatitaimede, spinati ja muu samalaadse (lehed), salatsiguri, maitsetaimede ja söödavate lillede, hariliku artišoki, porrulaugu, juurtest valmistatud taimeteede, juurtest ja risoomidest valmistatud maitseainete ning juursiguri puhul. Teflutriini kohta on selline taotlus esitatud porgandi puhul.

(4) Määruse (EÜ) nr 396/2005 artikli 6 lõigete 2 ja 4 alusel on esitatud taotlus tsitrusviljade puhul kasutatava fluksapüroksaadi kohta. Taotluse esitaja väitel põhjustab selle aine lubatud kasutamine Brasiilias kõnealuste kultuuride puhul jääkide esinemist määruses (EÜ) nr 396/2005 sätestatud jääkide piirnormi ületaval tasemel, mistõttu on vaja suuremaid jääkide piirnorme, et hoida ära kaubandustõkete tekkimist nende kultuuride importimisel.

(5) Asjaomased liikmesriigid hindasid määruse (EÜ) nr 396/2005 artikli 8 kohaselt kõnealuseid taotlusi ja edastasid hindamisaruanded komisjonile.

(6) Euroopa Toiduohutusamet (edaspidi „toiduohutusamet“) hindas taotlusi ja hindamisaruandeid, uurides eelkõige ohtu tarbijatele ja vajaduse korral ohtu loomadele, ning esitas põhjendatud arvamused jääkide kavandatud piirnormide kohta (2). Toiduohutusamet edastas kõnealused arvamused taotlejatele, komisjonile ja liikmesriikidele ning tegi need üldsusele kättesaadavaks.

(7) Toiduohutusamet jõudis oma põhjendatud arvamustes järeldusele, et seoses fluksapüroksaadi kasutamisega tsitrusviljade puhul ei ole esitatud piisavalt andmeid, mille põhjal saaks kogu grupile kehtestada uue jääkide piirnormi. Kooskõlas olemasolevate liidu suunistega jääkide piirnormide ekstrapoleerimise kohta on siiski asjakohane kehtestada greipide puhul sama jääkide piirnorm, mis apelsinide puhul juba kehtib. Seega tuleks tsitrusviljade puhul jätta kehtivad jääkide piirnormid praegusele tasemele, välja arvatud greipide puhul, milles esineda võivate jääkide piirnormi tuleks suurendada väärtuseni 0,3 mg/kg.

(8) Kõigi muude taotluste kohta tegi toiduohutusamet järelduse, et kõik andmeid käsitlevad nõuded on täidetud ja taotlejate soovitud muudatused jääkide piirnormides on tarbijaohutuse seisukohalt vastuvõetavad, arvestades tarbija kokkupuute hinnangut Euroopa 27 konkreetse tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldada võivate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(9) Maleiinhappe hüdrasiidi puhul esitas toiduohutusamet järelduse selle toimeaine pestitsiidina kasutamise riskihindamist käsitleva vastastikuse eksperdihinnangu kohta (3). Selle alusel soovitas toiduohutusamet suurendada jääkide piirnormi kartuli, küüslaugu, pesasibula ja piima puhul.

(10) Õlu ja sinepiseemnepulber on põhiainetena heaks kiidetud vastavalt komisjoni rakendusmäärusega (EL) 2017/2090 (4) ja komisjoni rakendusmäärusega (EL) 2017/2066 (5). Nende ainete kasutustingimuste puhul ei eeldata toidus ja söödas selliste jääkide tekkimist, mis võiksid tarbijat ohustada. Seepärast on asjakohane kanda kõnealused ained määruse (EÜ) nr 396/2005 IV lisasse.

(11) Toiduohutusameti põhjendatud arvamuste ja järelduse põhjal ning võttes arvesse asjakohaseid tegureid vaatlusaluse küsimuse kohta, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõike 2 nõuetega.

(12) Seepärast tuleks määrust (EÜ) nr 396/2005 vastavalt muuta.

(13) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II, III ja IV lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 3. mai 2018 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusameti teaduslike aruannetega saab tutvuda aadressil http://www.efsa.europa.eu:

„Reasoned opinion on the modification of the existing maximum residue level for abamectin in bananas“ (põhjendatud arvamus abamektiini jääkide kehtiva piirnormi muutmise kohta banaanide puhul), EFSA Journal 2017; 15(10): 4987 [24 lk]; „Reasoned opinion on the modification of the existing maximum residue level for fluopyram in purslanes“ (põhjendatud arvamus fluopüraami jääkide kehtiva piirnormi muutmise kohta portulaki puhul), EFSA Journal 2017; 15(9): 4984 [22 lk]; „Reasoned opinion on the modification of the existing maximum residue levels for fluxapyroxad in various crops“ (põhjendatud arvamus fluksapüroksaadi jääkide kehtivate piirnormide muutmise kohta eri kultuuride puhul), EFSA Journal 2017; 15(9): 4975 [30 lk]; „Reasoned opinion on the modification of the existing maximum residue level for tefluthrin in carrots“ (põhjendatud arvamus teflutriini jääkide kehtiva piirnormi muutmise kohta porgandi puhul), EFSA Journal 2017; 15(10): 5016 [21 lk].

(3) „Conclusion on the peer review of the pesticide risk assessment of the active substance maleic hydrazide“ (järeldused toimeaine maleiinhappe hüdrasiidi pestitsiidina kasutamise riskihindamist käsitleva vastastikuse eksperdihinnangu kohta), EFSA Journal 2016; 14(6): 4492 [22 lk].

(4) Komisjoni 14. novembri 2017. aasta rakendusmäärus (EL) 2017/2090, milles käsitletakse õlle kui põhiaine heakskiitu kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (ELT L 297, 15.11.2017, lk 22).

(5) Komisjoni 13. novembri 2017. aasta rakendusmäärus (EL) 2017/2066, milles käsitletakse sinepiseemnepulbri kui põhiaine heakskiitu kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (ELT L 295, 14.11.2017, lk 43).